 Ekiti election: INEC dos and donts on voting day  Pipo for Ekiti state southwest Nigeria go comot on Saturday, 18 June 2022 to vote a new govnor wey go lead di state for di next four years. Election joinbodi di Independent National Electoral Commission say dem don ready for di election and dia materials and personnel don dey ground already. Na 16 local goment areas dey Ekiti state wit 177 wards and 2,455 polling units wia election go happun. INEC say di number of registered voters na 988,923. Di election umpire say na four National Commissioners and eight Resident Electoral Commissioners dem deploy to ensure di conduct of a credible election. Na 734,746 voters don collect dia Permanent Voter Cards PVCs. Dis na some of di rules and regulations wey dey guide elections for Nigeria and go apply for dis election as INEC tok. Sabi pipo say di race na between three parties; di PDP, APC and SDP. Already, some of di 16 candidates wey dey participate for di election join hand sign peace accord ahead of di election. Security don also already dey tight for di state capital as plenti security vans and teams dey patrol di town. 